Zalaegerszeg
Tartozás a felnevelő falunak
 	A Besenyő Városrészért Alapítvány szervezésében szombaton került sor a helyi közösségi házban Szakál István Besenyő ezer éve című könyv bemutatójára. Az eseményen részt vettek a szerzőn kívül Besenyő történelmét formáló ősök kései leszármazottai.	
Az ünnepi program a Szivárvány Nyugdíjasklub műsorával vette kezdetét, majd Gombos József, a településrészi önkormányzat vezetője egykori iskolatársként ajánlotta a kötetet a jelenlévők figyelmébe. A műből kicseng a haza szeretete, a múlt ismeretére tanít és a jövőbe vetett hitet kínálja az olvasónak. Történelmi kiegészítőként forgassák a könyvet, javasolta mindenkinek
Dr. Gyimesi Endre polgármester örömét fejezte ki, hogy gesztora lehetett a könyvnek. Múltunk ismerete nélkül nem tudunk eligazodni a jelenben, és nem tudjuk építeni a jövőnket, mondta köszöntőjében.
A kötetről maga a szerző beszélt. Szakál István elmondta: 39 évig tanított történelmet a Ganz Ábrahám Szakközépiskolában. Már fiatal tanárként figyelmet fordított arra, hogy diákjaival megismertesse Zala megye történelmét. Ezért honismereti szakkört indított, mert hitvallása szerint először a saját közvetlen környezetét ismerje meg az ember, aztán az országét, majd a világét. A könyv megírásának szándéka először 1974-ben ötlött fel, már akkor foglalkozott egy tanulmány keretében Besenyő gazdasági és társadalmi viszonyaival. Aztán 13 évvel ezelőtt, édesanyja halálakor döntött az írás mellett. Úgy érezte, ezzel tartozik édesanyjának, és egyben a felnevelő falunak, ahol bölcsőhelyet, gyermek- és ifjúkort kapott. A hétköznapok sűrű forgatagában nem jutott idő az írásra, így erre csak a közelmúltban kerülhetett sor.
– A nagy múltú Besenyő bemutatása közben három kérdésre szerettem volna válaszolni: a hol, a mikor és a hogyan kérdésekre – mondja Szakál István. Szerettem volna szemléltetni a térséget, ahol elődeink éltek, végigkísérni történetüket és életmódjukat. Szent István 1000 éve kijelölt egy utat, a keresztény és nemzeti Magyarországot. Besenyő ezer éve ennek az útnak küzdelmeit, sikereit és kudarcait mutatja be az olvasónak, amely ma is az egyetlen járható út mindnyájunk számára.
vissza az elejére